તમારા ભવિષ્યની ઘટનાઓનો ચિતાર આપવાની સાથે સાથે સાવચેતી, આત્મવિશ્વાસ, અગમચેતી તથા આશારૂપી પ્રેરણા આપનાર દુનિયાનું આ પહેલું વિજ્ઞાન છે, કે જેમાં ગ્રહોની સ્થિતિ અને ગતિને મનુષ્યોનાં જીવનપથ સાથે સાંકળવામાં આવે છે. તેનો સંદેશો એવો છે કે જીવનમાં કોઈપણ કામ કરો, તેને પૂરા સમર્પણ, સચ્ચાઈ સાથે સમયની યોગ્ય પરખ કર્યા બાદ કરો. આ સૂત્ર જીવનનાં દરેક તબક્કે જો અજમાવામાં આવે તો સફળતા અને કાર્યસિદ્ધિ અવશ્ય પ્રાપ્ત શક્ય છે. જો કે જ્યોતિષ કે અન્ય વિદ્યાઓ, પૂજા-પાઠ, વ્રત-ઉપવાસ કે ઉપાસના વગેરેને આસ્થા અને શ્રદ્ધાના સિમિત સર્કલથી કાઢીને વિજ્ઞાનની દ્રષ્ટિથી નીરખજો. માત્ર શ્રદ્ધા-વિશ્વાસના સહારે કોઈ માન્યતા ક્યારેય ન સ્વીકારવી (અમે કહીએ તો પણ નહિ). ફળકથન પર અતૂટ ભરોસો કરી લેવો તે આજના બુદ્ધિપ્રધાન અને તાર્કિક સમાજ માટે હિતાવહ નથી. તમારી કસોટી ની એરણ ઉપર ખરું ઉતરે તે જ યોગ્ય ગણવું. જો આવી વૃત્તિ કેળવાય તો જ શાસ્ત્રની ગરિમા સચવાય અને લોકવિશ્વાસ જળવાય. આપણા પ્રાચીન વારસામાં જીવન જીવવાની કળાઓને અઢળક ખજાનો છે જેને આજના યુગને અનુકૂળ બનાવી રજૂ કરવામાં આવે તેવી ખાસ જરૂર છે, વળી આજના યુવાનો પણ આ સમૃદ્ધ વારસાને પોતાના જીવનમાં ઊતારે તે પણ એટલુ જ જરૂરી છે. આજના વયસ્કો અને વડીલો પણ તેમના અનુજોને આ માટેનું મોકળું વાતાવરણ પૂરું પાડે તો ખરેખર આ ક્ષેત્રે નવી ક્ષિતિજોનું વિસ્તરણ થાય.